
Κύριε Υφυπουργέ,
Με λύπη πληροφορηθήκαμε ότι το αίτημα του Επιμελητηρίου Κυκλάδων να συμπεριληφθούν στο νέο Επιμελητηριακό νόμο οι προτάσεις που αφορούν την εκλογική διαδικασία στο Επιμελητήριο μας, δεν έγινε αποδεκτό και οι προτάσεις αυτές δεν συμπεριλαμβάνονται στα υπό επεξεργασία κείμενα της αρμόδιας για την προετοιμασία του νομοσχεδίου επιτροπής.
Βασιζόμενοι κύριε Υφυπουργέ στην ιδιαίτερη ευαισθησία που σας διακρίνει σε σχέση με τον Επιμελητηριακό Θεσμό, αλλά και στο τεκμηριωμένο του αιτήματος  μας ζητούμε  να παρέμβετε ώστε το  σύνολο των προτάσεων μας να  ενσωματωθεί στον κύριο περί Επιμελητηρίων νόμο και όχι σε προεδρικά διατάγματα ή μετέπειτα Υπουργικές Αποφάσεις. 
Γνωρίζετε κύριε Υφυπουργέ την χωρική αρμοδιότητα του Επιμελητηρίου μας στην οποία περιλαμβάνονται 26 νησιά τα οποία δεν συνδέονται άμεσα με θαλάσσια συγκοινωνία μεταξύ τους, γεγονός που εκ των πραγμάτων δυσχεραίνει ιδιαίτερα την συμμετοχή μεγάλου αριθμού μελών στην εκλογική διαδικασία και συνεπώς την όσο το δυνατόν αντιπροσωπευτικότερη εκπροσώπηση των επιχειρηματιών των Κυκλάδων. 

Οι ιδιαιτερότητες αυτές αλλά και η σύγχυση που δημιουργήθηκε από παρερμηνείες της υφιστάμενης νομοθεσίας σας υπενθυμίζουμε ότι  οδήγησαν το Επιμελητήριο μας στις γνωστές δικαστικές περιπέτειες που ακολούθησαν την εκλογική διαδικασία του 2001 και είχαν ως αποτέλεσμα διαδοχικές ακυρώσεις των αποτελεσμάτων και μεγάλη καθυστέρηση στην ανάληψη καθηκόντων από την παρούσα Διοίκηση η οποία τελικά ανέλαβε καθήκοντα μόλις τον Μάρτιο του 2003.

Ως εκ των άνω κύριε Υφυπουργέ σας παραθέτουμε εκ νέου τις προτάσεις μας, με την ελπίδα ότι θα λάβουν της απαραίτητης προσοχής τόσο από εσάς όσο και από την αρμόδια για την προετοιμασία του νομοσχεδίου επιτροπή.

1.Στην παρ. 4 του άρθρου 1 του Π.Δ. 372/1992, όπως αυτή προστέθηκε με την παρ. 2 του άρθρου 1 του Π.Δ. 193/1997 προστίθεται δεύτερο εδάφιο ως εξής :  
«Προκειμένου περί του Επιμελητηρίου Κυκλάδων, το οποίο χαρακτηρίζεται από ιδιόμορφο πολυνησιακό χαρακτήρα, εξ αιτίας του οποίου δημιουργούνται δυσχέρειες πρόσβασης των εκλογέων στην έδρα του Επιμελητηρίου, η διενέργεια των εκλογών γίνεται εκτός της έδρας του επιμελητηρίου, όπου υφίσταται έδρα άλλου, πέραν της πρωτεύουσας Πρωτοδικείου ή Ειρηνοδικείου, μετά από αιτιολογημένη απόφαση της εκλογικής επιτροπής».    

2.Το  α΄ εδάφιο της παρ. 3 του άρθρου 2 του Π.Δ. 372/1992, όπως αντικαταστάθηκε με την παρ. 4 του άρθρου 2 του Π.Δ. 193/1997 αντικαθίσταται ως εξής : 

«Η εκλογική επιτροπή υποβοηθείται  στο έργο της κατά τις ημέρες της διεξαγωγής των εκλογών από πενταμελείς εφορευτικές επιτροπές, οι οποίες διορίζονται από τις ίδιες αρχές όπως η εκλογική επιτροπή. Προκειμένου περί του Επιμελητηρίου Κυκλάδων, κάθε εφορευτική επιτροπή διαθέτει ξεχωριστή κάλπη για την ενώπιον αυτής διεξαγωγή των εκλογών. Η σύνθεση και η λειτουργία των εφορευτικών αυτών επιτροπών καθορίζεται με την απόφαση του αρμοδίου για την συγκρότηση αυτής οργάνου κατά την παρ. 1 του άρθρου 2 του παρόντος και περιλαμβάνει (α) έναν πρωτοδίκη ή εν ελλείψει αυτού ένα ειρηνοδίκη, ως Πρόεδρο, (β) δύο υπαλλήλους τοπικών δημοσίων ή δημοτικών ή κοινοτικών υπηρεσιών, (γ) ένα μέλος του επιμελητηρίου από τους εκλογείς του τόπου, όπου θα διεξαχθούν οι εκλογές και όπου θα έχει την έδρα της η εφορευτική επιτροπή και (δ) ένα υπάλληλο του Επιμελητηρίου Κυκλάδων, στον οποίο θα ανατίθενται, με την απόφαση συγκρότησης, και καθήκοντα γραμματέα της εφορευτικής επιτροπής. Σε περίπτωση που ο αριθμός των υπαλλήλων του Επιμελητηρίου δεν επαρκεί την σύνθεση της εφορευτικής θα συμπληρώνει υπάλληλος τοπικών δημόσιων ή δημοτικών ή κοινοτικών υπηρεσιών στον οποίο θα ανατίθενται, με την απόφαση συγκρότησης, και καθήκοντα γραμματέα της εφορευτικής επιτροπής. 

Συγκρότηση εφορευτικής επιτροπής με διαφορετική σύνθεση από την προβλεπόμενη από την παρούσα διάταξη δεν επιτρέπεται».

3.Η παρ. 1 του άρθρου 9 του Π.Δ. 372/1992 αντικαθίσταται ως εξής : 

«Την παραμονή της ημέρας των εκλογών, ο Πρόεδρος της Εκλογικής Επιτροπής και ο Πρόεδρος της κάθε Εφορευτικής Επιτροπής φροντίζει για την προπαρασκευή των χώρων της εκλογής».

4.Η παρ. 1 του άρθρου 11 του Π.Δ. 372/1992 αντικαθίσταται ως εξής : 

«Την καθορισμένη για την λήξη της ψηφοφορίας ώρα, ο Πρόεδρος της Εκλογικής Επιτροπής και ο Πρόεδρος της κάθε Εφορευτικής Επιτροπής κηρύσσει τη λήξη της ψηφοφορίας».


5.Το εδάφιο α΄ της παρ. 3 του άρθρου 11 του Π.Δ. 372/1992 αντικαθίσταται ως εξής : 

«Μετά το τέλος της ψηφοφορίας και αφού συγκεντρωθούν όλες οι κάλπες, τόσον της Εκλογικής Επιτροπής, όσο και των τυχόν συσταθεισών Εφορευτικών Επιτροπών, στην έδρα του Επιμελητηρίου, η Εκλογική Επιτροπή 

αρχίζει την διαλογή των ψηφοδελτίων, την καταμέτρηση των ψήφων και των σταυρών προτίμησης για κάθε τμήμα χωριστά». 

6.Το άρθρο 12 του Π.Δ. 372/1992 αντικαθίσταται ως εξής: 

«Ενστάσεις που υποβάλλονται στην εκλογική Επιτροπή ή σε κάθε Εφορευτική Επιτροπή μέχρι το πέρας της ψηφοφορίας εκδικάζονται από αυτές άμεσα, η δε απόφασή τους καταχωρίζεται στο πρακτικό εκλογής. Ενστάσεις που υποβάλλονται στην Εκλογική Επιτροπή μέχρι τη λήξη της διαλογής και καταμέτρησης των ψήφων εκδικάζονται αμέσως από την ίδια, της οποίας η σχετική απόφαση καταχωρίζεται στα πρακτικά».

7.Το άρθρο 14 του Π.Δ. 372/1992, όπως αντικαταστάθηκε με το άρθρο 6 του Π.Δ. 164/2001, με τον τίτλο ‘Εκδίκαση ενστάσεων κατά του κύρους της εκλογής’ αντικαθίσταται ως ακολούθως :


«1.Κάθε διαφορά, που αφορά το κύρος των εκλογών για την ανάδειξη μελών του Διοικητικού Συμβουλίου του Επιμελητηρίου, εκδικάζεται σύμφωνα με τις διατάξεις των άρθρων 267 έως 272 του Κώδικα Διοικητικής Δικονομίας και τα παρακάτω αναφερόμενα.


2.Η ένσταση ασκείται με δικόγραφο, το οποίο κατατίθεται στην Γραμματεία του αρμοδίου κατά τόπο Διοικητικού Πρωτοδικείου, μέσα στην προθεσμία του άρθρου 271 παρ. 1 του Κ.Διοικ.Δικ., κοινοποιείται δε επί ποινή ακυρότητας τόσο στο αρμόδιο Επιμελητήριο, κατά του οποίου και στρέφεται, όσο και στα πρόσωπα εκείνα, των οποίων θίγεται η εκλογή, σύμφωνα με την παρ. 2 του άρθρου 253 του Κ.Διοικ.Δικ., όπως τροποποιήθηκε από τον Νόμο 3051/2002.

3.Παρέμβαση οποιουδήποτε έχει έννομο συμφέρον ασκείται σύμφωνα με την διάταξη της παρ. 1 του άρθρου 255 του Κ.Διοικ.Δικ., όπως τούτο τροποποιήθηκε με το άρθρο 15 του Νόμου 3051/1002.

4.Το Διοικητικό Πρωτοδικείο εκδικάζει την ένσταση σύμφωνα με την διάταξη της παρ. 1 του άρθρου 253 του Κ.Δ.Δικ., η δε απόφασή του εκδίδεται το αργότερο μέσα σε δέκα πέντε (15) ημέρες από το πέρας της συζήτησης της ένστασης, λόγω του εκλογικού χαρακτήρα της διαφοράς.

5.Η προθεσμία για τη άσκηση της ένστασης ή η άσκησή της δεν αναστέλλουν τη εκτέλεση της αποφάσεως της Εκλογικής Επιτροπής, σύμφωνα με την παρ. 2 του άρθρου 250  του Κ.Δ.Δικ., η δε ανακήρυξη των επιτυχόντων κατά το άρθρο 13 του παρόντος, ισχύει και ως επικύρωση των αποτελεσμάτων της εκλογής, κατά το α΄ εδάφ. της παρ. 5 του άρθρου 3 του Νόμου 2081/1992. 

Το εκλεγέν νέο Διοικητικό Συμβούλιο συνέρχεται για να εκλέξει την νέα Διοικητική Επιτροπή του Επιμελητηρίου μέσα στη προθεσμία της διάταξης αυτής». 


8.  Όσον αφορά τη σύνθεση του Διοικητικού Συμβουλίου και τον αριθμό των μελών του, ζητάμε να παραμείνει ο αριθμός των μελών 61, ώστε να επιτυγχάνεται η όσο το δυνατόν μεγαλύτερη αντιπροσωπευτικότητα, που είναι απαραίτητη λόγω του  πολυνησιακού χαρακτήρα του Νομού Κυκλάδων.  Είναι εύκολα αντιληπτή η άδικη μεταχείριση που θα επιφυλάξει ο νέος Νόμος αν στο 
Δ.Σ. του Επιμελητηρίου δεν εκπροσωπούνται νησιά όπως η Νάξος, η Σαντορίνη,  η Πάρος,  όπου δραστηριοποιούνται περίπου 2000 συνάδελφοι στο κάθε ένα από αυτά.  Σημειώστε δε ότι το Επιμελητήριο μας, στην προσπάθεια του να άρει τέτοιου είδους απομονώσεις συναδέλφων και να φανεί πιο χρήσιμο στους επιχειρηματίες που κατοικούν μακριά από την έδρα του,  άνοιξε ήδη γραφεία στη Θήρα και στη Νάξο και ευελπιστούμε, αν εγκριθούν οι προτάσεις χρηματοδότησης που έχει υποβάλει, να ανοίξει και σε άλλα νησιά,  εξασφαλίζοντας το βιώσιμο του εγχειρήματος.  

9.  Όσον αφορά στην συμμετοχή των μελών του Δ.Σ. του Επιμελητηρίου Κυκλάδων στις τακτικές και έκτακτες συνεδριάσεις του και λόγω του γεγονότος ότι τα μέλη του Δ.Σ. έρχονται από άλλα νησιά και πολλές φορές αναγκάζονται και να διανυκτερεύουν για να παραστούν στα συμβούλια λόγω έλλειψης δρομολογίων, παρακαλούμε να προστεθεί ότι θα καλύπτονται τα έξοδα μετακίνησης από και προς την έδρα του Επιμελητηρίου καθώς και τα έξοδα διαμονής τους, όταν αυτή κρίνεται απαραίτητη, σύμφωνα με την κοινή υπουργική απόφαση των Υπ. Οικονομικών και Ανάπτυξης υπ΄ αριθμ. 2/2644/0022/ (ΦΕΚ 301/13/3/2003) που αφορά τον καθορισμό δαπανών και μετακίνησης των μελών Δ.Ε  και Δ.Σ των Επιμελητηρίων. 

Ευελπιστούμε, κύριε Υφυπουργέ, ότι οι  παραπάνω προτάσεις θα αποτελέσουν μέρος του νέου Επιμελητηριακού Νόμου, στο κείμενο του οποίου και θα πρέπει να ενσωματωθούν αυτούσιες για τους προαναφερθέντες λόγους, καταργουμένου, όπως εξυπακούεται, του Π.Δ. 372/1992, όπως τροποποιήθηκε και συμπληρώθηκε κατά καιρούς, ως άνω αναφέρεται.  Εξάλλου και το Σύνταγμα μας, έχει προβλέψει ιδιαίτερη μεταχείριση για τα νησιά για κάθε νομοθέτημα.
Με εκτίμηση,

Ο ΠΡΟΕΔΡΟΣ

κ.α.α.
ΝΙΚΟΛΑΟΣ ΒΑΣΙΛΙΚΟΣ
Α’ ΑΝΤΙΠΡΟΕΔΡΟΣ

Κοινοποίηση: 
1. κ. Γ. Κασιμάτη, Πρόεδρο Κεντρικής Ένωσης Επιμελητηρίων Ελλάδος
2. κ. Χ. Χρυσανθάκη, Πρόεδρο της Αρμόδιας Νομοπαρασκευαστικής Επιτροπής
3. κ. Π. Αγνιάδη, εκπρόσωπο της Κ.Ε.Ε.Ε. στην Αρμόδια Νομοπαρασκευαστική Επιτροπή.

